Paul Roos terug by Wildeklawer-toernooi | Netwerk24
Deur Marnus Kok 07 Oktober 2019 22:15
Ronin Daniels, senter van Paul Roos Gimnasium, in Julie in aksie teen Wynberg Boys’ High School. Foto: Gallo Images
Paul Roos Gimnasium se rugbyspan sal in 2020 weer by die Wildeklawer-toernooi in Kimberley in aksie wees, nadat hy die afgelope jaar s’n misgeloop het.
Die Stellenbossers vervang Hoërskool Transvalia, terwyl die ander 19 skole wat in 2019 in aksie was, almal weer deelneem.
Paul Roos het vanjaar weens sy deelname aan Sanix se Wêreldjeugtoernooi in Japan nie in die Diamantstad aangetree nie.
Volgende jaar se toernooi sal van 24-27 April by die Hoërskool Diamantveld gehou word.
Ryno Combrinck, Paul Roos se hoof van rugby, sê hulle is verheug om weer terug te wees.
“Ons het betyds met Wildeklawer gekommunikeer, omdat dit vir ons belangrik is om daar deel te neem. Dit is baie goeie nuus dat ons weer gaan deelneem – en ons hoop dat ons kan waarde toevoeg. Dit gesê, gaan dit nie maklik wees nie.
“Baie spelers en afrigters kry nie die geleentheid om daar in aksie te wees nie. Die toernooi moet baie naby aan die hoogste vlak van skolerugby in die land wees,” sê Combrinck.
Afrikaanse Hoër Seunskool, Boland Landbou, Diamantveld, Hoër Tegniese Skool Drostdy, Framesby, Garsfontein, Glenwood, Grey-­kollege, Helpmekaar-­kollege, Hoër Jongenskool Paarl, Menlopark, Monument, Noord­-Kaap, Oakdale Landbou, Outeniqua, Paarl Gimnasium, Paul Roos Gimnasium, Stellenberg, Waterkloof, Welkom-Gimnasium.
Meer oor: Kimberley | Stellenbosch | Rugby | Paul Roos Gimnasium | Skolerugby | Wildeklawer